
Text rozhodnutia
Súd: Krajský súd Prešov Spisová značka: 3CoPr/5/2015 Identifikačné číslo súdneho spisu: 8112243167 Dátum vydania rozhodnutia: 03. 02. 2016 Meno a priezvisko sudcu, VSÚ: JUDr. Eva Šofranková ECLI: ECLI:SK:KSPO:2016:8112243167.1 Uznesenie Krajský súd v Prešove v právnej veci žalobkyne: Q. I., nar. XX. XX. XXXX, bytom K., N. XX, právne zastúpená JUDr. Martinou Jenčovou, advokátkou so sídlom v Prešove, Slovenská 69 proti žalovanej: K. J. M.. I., so sídlom v K., E. XX, IČO: XX XXX XXX, právne zastúpená Advokátskou kanceláriou GOGA a spol., s. r. o., so sídlom v Košiciach, Žriedlová 3, v konaní o neplatnosť skončenia pracovného pomeru, náhradu mzdy a náhradu nemajetkovej ujmy, o odvolaní žalovanej proti uzneseniu Okresného súdu Prešov zo dňa 09. 10. 2015, č. k. XXC/X/XXXX-XXX takto jednohlasne r o z h o d o l : Potvrdzuje uznesenie. Náhradu trov odvolacieho konania účastníkom nepriznáva. o d ô v o d n e n i e : Okresný súd Prešov (ďalej len „súd prvého stupňa“) napadnutým uznesením zaviazal žalovanú nahradiť žalobkyni trovy konania 596,88 Eur na účet právnej zástupkyne žalobkyne v lehote do 3 dní odo dňa právoplatnosti uznesenia a žalovanej náhradu trov konania nepriznal. Rozhodnutie právne odôvodnil ust. § § 137, § 142 ods. 1, 2, § 151 ods. 1, 2, 3 Občianskeho súdneho poriadku a § 9, § 11 ods. 1 písm. a), § 13a ods. 4, § 16 ods. 3 vyhlášky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov. Súd prvého stupňa v odôvodnení uznesenia uviedol, cit.: „Predmetom konania bolo určenie, že výpoveď s pracovného pomeru daná žalobkyni je neplatná a pracovný pomer trvá. Súd v tejto časti návrhu žalobkyne v plnom rozsahu vyhovel a vzhľadom na plný úspech žalobkyne súd rozhodol o priznaní náhrady trov konania podľa § 142 ods. 1 v spojení s ust. § 151 O. s. p. a priznal úspešnej žalobkyni náhradu trov konania, ktoré boli nevyhnutne potrebné na dosiahnutie úspechu vo veci. Trovy konania predstavujú trovy právneho zastúpenia za 4 úkony právnej služby á 57 Eur, za 4 úkony právnej služby á 58,69 Eur a za 2 úkony právnej služby á 29,35 Eur. K tomu súd priznal režijný paušál (4 x 7,41 Eur a 6 x 7,63 Eur), čím odmena a režijný paušál spolu predstavujú 596,88 Eur. Pokiaľ ide o žalobkyňou v konaní uplatnenú náhradu mzdy z neplatného skončenia pracovného pomeru bol jej úspech v konaní len čiastočný. Preto v súlade s ust. § 142 ods. 2 O. s. p. vznikol žalovanej nárok na pomernú náhradu trov konania v rozsahu 28,68 %. Pokiaľ si žalobkyňa uplatnila v konaní náhradu nemajetkovej ujmy (30 000 Eur) v tejto časti bola plne úspešná žalovaná (žaloba bola zamestnaná), a preto v súlade s ust. § 142 ods. 1 O. s. p. vznikol nárok na náhradu trov konania žalovanej. Vzhľadom na čiastočný úspech žalovanej v konaní o náhradu mzdy a na úplný úspech žalovanej v konaní o náhradu nemajetkovej ujmy súd nemohol žalovanej priznať trovy konania, ktoré jej vznikli, lebo neboli špecifikované v súlade so zákonom a iné trovy konania úspešnej žalovanej zo spisu nevyplývajú. Preto súd náhradu trov konania žalovanej nepriznal“. Proti tomuto uzneseniu podala v zákonom stanovenej lehote odvolanie žalovaná namietajúc, že súd prvého stupňa dospel na základe vykonaných dôkazov k nesprávnym skutkovým zisteniam a predmetnú vec nesprávne právne posúdil. Konajúci súd nepriznal žalovanej náhradu trov konania z dôvodu, že podľa názoru súdu si žalovaná nevyčíslila trovy konania v lehote 3 pracovných dní od právoplatnosti rozhodnutia vo veci samej v zmysle ust. § 151 ods. 3 O. s. p.. Uvedenou argumentáciou žalovaná poukazuje na to, že v danom prípade sa ust. § 151 ods. 3 O. s. p. nemohlo použiť; jeho použitie bolo vylúčené, čo znamená, že žalovaná nezmeškala lehotu na vyčíslenie svojich trov, a preto konajúci súd jej trovy konania podľa pomeru úspechu mal priznať. Z ust. § 151 ods. 3 O. s. p. explicitne vyplýva, že jeho použitie prichádza do úvahy len vtedy, ak súd najprv rozhodne, že o trovách konania rozhodne do 30 dní po právoplatnosti rozhodnutia vo veci samej. Zákon teda jednoznačne stanovuje, že súd o tejto možnosti „rozhodnúť do 30 dní od právoplatnosti rozhodnutia“, musí rozhodnúť. Konajúci súd nemôže v zmysle citovaného ustanovenia rozhodnúť inak alebo o inej možnosti ako to zakotvuje zákon. Keďže konajúci súd nerozhodol o tom, že rozhodne do 30 dní po právoplatnosti rozhodnutia vo veci samej, ale rozhodol o tom, že rozhodne (hocikedy) po právoplatnosti rozhodnutia vo veci samej (neuviedol, že tak urobí do 30 dní), žalovaná má za to, že konajúci súd rozhodol o inej možnosti a inak ako mu to dovoľuje ust. § 151 ods. 3 O. s. p.. Za danej situácie je potom stav, že v predmetnej veci o trovách konania ešte nebolo rozhodnuté a súd by mal o trovách konania rozhodnúť doplňujúcim rozsudkom v zmysle ust. § 166 O. s. p.. Zdôraznila, že nezmeškala 3-dňovú lehotu na vyčíslenie trov konania, pretože v danom prípade sa ust. § 151 ods. 3 O. s. p. nemôže použiť (keďže uvedené ustanovenie predpokladá rozhodnutie súdu, ktoré konajúci súd opomenul). Za daných okolností tak prichádza do úvahy len použitie ust. § 151 ods. 1 O. s. p., podľa ktorého o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania je povinný trovy konania vyčísliť, najneskôr do 3 pracovných dní od vyhlásenia rozhodnutia. Keďže konanie vo veci samej sa skončilo, avšak konajúci súd nerozhodol, ktorému účastníkovi sa prisudzuje náhrada trov konania, žiadny účastník nebol povinný vyčísliť trovy konania do 3 pracovných dní od vyhlásenia tohto rozhodnutia. Navrhla, aby odvolací súd uznesenie vo výroku o nepriznaní náhrady trov konania žalovanej zrušil a vec vrátil na ďalšie konanie. Žalobkyňa k podanému odvolaniu navrhla uznesenie v napadnutom výroku ako vecne správne potvrdiť. Krajský súd v Prešove ako súd odvolací preskúmal napadnuté uznesenie, ako aj konanie mu predchádzajúce v medziach daných rozsahom a dôvodmi odvolania (§ 212 ods. 1 O. s. p.) a dospel k záveru, že odvolanie žalovanej nie je dôvodné a napadnuté uznesenie je vecne správne. Podľa ust. § 151 ods. 1 O. s. p., o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania je povinný trovy konania vyčísliť najneskôr do 3 pracovných dní od vyhlásenia tohto rozhodnutia. Podľa ods. 2 citovaného ustanovenia, ak účastník v lehote podľa ods. 1 trovy nevyčísli, súd mu prizná náhradu trov konania vyplývajúcich zo spisu ku dňu vyhlásenia rozhodnutia s výnimkou trov právneho zastúpenia; ak takémuto účastníkovi okrem trov právneho zastúpenia iné trovy zo spisu nevyplývajú, súd mu náhradu trov konania neprizná a v takom prípade súd nie je viazaný rozhodnutím o prisúdení náhrady trov konania tomuto účastníkovi, v rozhodnutí, ktorým sa konanie končí. Podľa ods. 3 citovaného ustanovenia, v zložitých prípadoch, najmä z dôvodu väčšieho počtu účastníkov konania alebo väčšieho počtu nárokov uplatňovaných v konaní súd môže rozhodnúť, že o trovách konania rozhodne do 30 dní po právoplatnosti rozhodnutia vo veci samej; ustanovenie § 166 <https:// www.slov-lex.sk/pravne-predpisy/SK/ZZ/1963/99/20160101> sa nepoužije. Ustanovenia odsekov 1 a 2 platia primerane s tým, že lehota troch pracovných dní plynie od právoplatnosti rozhodnutia vo veci samej. Z obsahu spisu vyplýva, že rozsudkom Okresného súdu Prešov z 01. 10. 2014, č. k. XXC/X/XXXX-XXX v spojení s rozsudkom Krajského súdu v Prešove zo dňa 09. 09. 2015, č. k. XCoPr/X/XXXX-XXX bolo okrem iného rozhodnuté, že o trovách konania a trovách štátu súd rozhodne osobitným uznesením po právoplatnosti rozhodnutia vo veci samej. Uvedené rozhodnutie korešponduje s ust. § 151 ods. 3 O. s. p., podľa ktorého v zložitých prípadoch, najmä z dôvodu väčšieho počtu účastníkov konania alebo väčšieho počtu nárokov uplatňovaných v konaní súd môže rozhodnúť, že o trovách konania rozhodne do 30 dní po právoplatnosti rozhodnutia vo veci samej; ust. § 166 sa nepoužije. Ustanovenie ods. 1 a 2 platia primerane s tým, že lehota troch pracovných dní plynie od právoplatnosti rozhodnutia vo veci samej. Lehota spomínaná v ust. § 151 ods. 3 O. s. p. (30 dní) bola do zákona včlenená s účinnosťou od 01. 01. 2012. Ide o lehotu, ktorou sa má zabezpečiť urýchlené rozhodnutie súdu o uplatnených trovách konania. Jej neuvedenie (30 dní) vo výroku rozhodnutia však nespôsobuje neplatnosť rozhodnutia alebo jeho nevykonateľnosť, lebo skutočnosť, že vo výroku nie je uvedená žiadna lehota, v ktorej súd o trovách konania nerozhodne, neznamená, že súd nie je viazaný 30-dňovou lehotou po právoplatnosti rozhodnutia vo veci samej uvedenou v zákone. Inak povedané aj v prípade absencie konkrétnej lehoty vo výroku rozhodnutia platí zákonné ustanovenie, a teda súd podľa ust. § 151 ods. 3 O. s. p. musí rozhodnúť v lehote 30 dní. Z obsahu spisu vyplýva, že žalobkyňa v konaní uplatnila tri samostatne žalovateľné nároky, o ktorých bolo právoplatne rozhodnuté: 1. neplatnosť skončenia pracovného pomeru (plný úspech žalobkyne), čomu zodpovedá výrok o trovách konania podľa § 142 ods. 1 O. s. p.. 2. náhradu mzdy ako sankciu z neplatného skončenia pracovného pomeru (súd priznal žalobkyni náhradu mzdy 5 095,79 Eur z celkovej uplatnenej sumy 14 290,99 Eur). Keďže v tejto časti rozhodnutie o výške plnenia záviselo od úvahy súdu, pri rozhodovaní o trovách konania sa malo správne aplikovať ust. § 142 ods. 3 O. s. p.. 3. náhradu nemajetkovej ujmy 30 000 Eur (plný úspech žalovanej), čomu zodpovedá výrok o trovách konania podľa § 142 ods. 1 O. s. p.. Krajský súd v Prešove po podanom odvolaní žalobkyňou i žalovanou vo veci samej nariadil pojednávanie na deň 02. 09. 2015. Na uvedenom pojednávaní tak žalobkyňa, ako aj žalovaná si uplatnili náhradu trov celého konania. Súd na vyhlásenie rozsudku odročil pojednávanie na deň 09. 09. 2015, na ktorom vyhlásil rozsudok vo veci samej a postupom podľa ust. § 156 ods. 2 O. s. p. doručil rozsudok prítomným účastníkom hneď po pojednávaní, na ktorom bol rozsudok vyhlásený. Tým bol rozsudok doručený právnej zástupkyni žalobkyne i žalovanej dňom 09. 09. 2015 (č. l. 409 spisu). Následne súd prvého stupňa v lehote 30 dní odo dňa právoplatnosti rozhodnutia vo veci samej rozhodol o trovách konania uznesením z 09. 10. 2015 v súlade s ust. § 151 ods. 3 O. s. p.. Za stavu, ak rozsudok vo veci samej bol vyhlásený na pojednávaní dňa 09. 09. 2015, bolo povinnosťou účastníkov konania trovy konania vyčísliť najneskôr do 3 pracovných dní od vyhlásenia rozhodnutia. Lehotu 3 pracovných dní dodržala žalobkyňa, žalovaná v zákonom stanovenej lehote trovy nevyčíslila. Po márnom uplynutí zákonom stanovenej 3-dňovnej lehoty podaním zo dňa 17. 09. 2015 žalovaná predložila vyčíslenie trov konania predstavujúcich trovy právneho zastúpenia. Za stavu, ak v zákonom stanovenej lehote trovy konania neboli špecifikované, potom nastávajú dôsledky uvedené v § 151 ods. 2 O. s. p., na základe ktorého úspešnému účastníkovi konania vzniklo právo na náhradu trov konania, ktoré mu vyplývajú zo spisu ku dňu vyhlásenia rozhodnutia, s výnimkou trov právneho zastúpenia. Keďže právna zástupkyňa žalovanej si trovy právneho zastúpenia nevyčíslila v súlade so zákonom a iné trovy konania jej zo spisu nevyplývajú, správne postupoval súd prvého stupňa, ak žalovanej náhradu trov konania za úspech v konaní o náhradu nemajetkovej ujmy, nepriznal. Odvolací súd sa v celom rozsahu stotožňuje so skutkovými zisteniami a právnymi závermi súdu prvého stupňa obsiahnutými v odôvodnení napadnutého uznesenia, a preto postupom podľa ust. § 219 ods. 2 O. s. p. napadnuté uznesenie potvrdil ako vecne správne. V odvolacom konaní bola úspešná žalobkyňa. Žalovaná úspešná v odvolacom konaní nebola a žalobkyňa návrh na priznanie náhrady trov odvolacieho konania nepodala. Pri aplikácií ust. § 224 ods. 1, § 142 ods. 1, § 151 ods. 1 O. s. p. odvolací súd náhradu trov odvolacieho konania účastníkom nepriznal. Rozhodnutie bolo prijaté senátom Krajského súdu v Prešove v pomere hlasov 3:0. Poučenie: Proti tomuto uzneseniu odvolanie nie je prípustné.

